金精歌
作者：趙崇懌
朝代：宋

paragraphs: 東風飛霖雨，一洗桃李塵。
快馬紫遊韁，來賞金精春。
連林翠氣妙不動，時作佛髻螺頭青。
劖劖天壁面削起，中可建旗坐萬人。
豁然呀呀，怫然憑憑。
蹲蹲者爲虎豹，兀兀者爲墉城。
千年老狖學春吟，白日龍雷藏樹陰。
蓮花峰下久無路，時有樵子攀藤尋。
丹光出屋水涔涔，白鶴飛去棲桃林。
桃今幾熟枝尚青，石田玉子無龍耕。
雲蒸甑腹爛青{飠卂}，雪凍地骨迷黄精。
靈君久矣鞭玉麟，今作天上何公卿。
崖前老竹屢生米，夜有石犬當階鳴。
我亦三生家石鼓，花落花開不知數。
人間漁沫吹秦橋，漫有姓名刻洞府。
試爲靈君覓杯水，水中白晝青虬起。
便令紫霧生風霆，一舉直上九萬里。